
הצעת חוק מימון מפלגות (תיקון מס' 27)(מועד מסירת חשבונות), התשס"ה-2005

היו"ר מיכאל איתן:

	אני פותח את ישיבת הוועדה. בחוק מימון המפלגות יש בקשה לשנות את התקופה שבה המפלגות חייבות למסור את החשבונות למבקר המדינה. היום כתוב 10 שבועות, וזה יהיה תוך 12 שבועות. 

עו"ד קרן ויינשל:

	אני רוצה לשנות את זה ל-13 שבועות. 

היו"ר מיכאל איתן:

	למה?

עו"ד קרן ויינשל:

	 בגלל שבאותו מועד שבו מוסרים את הדוחות של הבחירות, הם מוסרים גם את הדוחות לגבי השנה השוטפת שהסתיימה בתום החודש שבו פורסמו תוצאות הבחירות. 

יצחק לוי:

	 צריך לתת שבועיים לרואה החשבון להתארגן, אי-אפשר לתת שני דוחות ביחד. 

עו"ד קרן ויינשל:

	 יש 8 שבועות, והמינימום יהיה 9 שבועות, אבל זה יהיה גם 12 שבועות לפעמים. 

עו"ד שרית שפיגלשטיין:

	אני חייבת לציין, שמבחינת הממשלה ניתנה הסכמה להצעת החוק בתנאי שלא יוארכו התאריכים. 

עו"ד קרן ויינשל:

	 השבוע הזה משנה לכם?

עו"ד שרית שפיגלשטיין:

	 זאת עמדת הממשלה, והתמיכה היא בתנאי שאם יוארכו התאריכים, המציע ימשוך את ההצעה שלו. 

עו"ד קרן ויינשל:

	 אז נשאיר 12 שבועות. 

היו"ר מיכאל איתן:

	אבל אם זה טוב יותר עוד שבוע, חבל שזה לא ייעשה בגלל בירוקרטיה. היא גם לא אומרת שזה מטעם ענייני. מה הטעם הענייני של הממשלה?


עו"ד שרית שפיגלשטיין:

	 יש רצון לשמור על מועד מסוים, שבסיומו תינתן הביקורת. 

היו"ר מיכאל איתן:

	למה את רוצה עוד שבוע?

עו"ד קרן ויינשל:

	 כדי לתת למפלגות מספיק זמן להיערך לדוח של השנה השוטפת, של ההוצאות השוטפות. השנה השוטפת של שנת בחירות מסתיימת בתום החודש שבו פורסמו תוצאות הבחירות, ואת הדוח על השנה השוטפת הם צריכים להגיש יחד עם הדוח של הבחירות. אנחנו משנים את הדוח של הבחירות ואנחנו קובעים לו מועד שהוא קבוע יותר וברור יותר. 

היו"ר מיכאל איתן:

	אבל היום כתוב "תוך 10 שבועות".

עו"ד קרן ויינשל:

	 היום כתוב תוך 10 שבועות מתום החודש שבו פורסמו תוצאות הבחירות. 

יצחק לוי:

	 את מאריכה את הזמן. 

עו"ד קרן ויינשל:

	 לא מאריכים, עושים ממוצע שלו. זה יוצא בין חודשיים וחצי לשלושה וחצי חודשים. 

היו"ר מיכאל איתן:

	היום כתוב תוך 10 שבועות מתום החודש שבו פורסמו תוצאות הבחירות. זה שוטף פלוס 10 שבועות. עכשיו הם רוצים בתום 12 שבועות, בלי שוטף. זה מקצר. 

משה גפני:

	 עד היום אף אחד לא יודע בדיוק מתי זה, כל פעם צריך לעשות את החשבון מתי יסתיים החודש ומתי זה יתפרסם ברשומות. אין לזה קשר לעניין. 

עו"ד קרן ויינשל:

	 12 השבועות זה ממילא ממוצע, כך שזה לא מהותי. הדוח השוטף יכול גם לצאת גם 8 שבועות. נניח שב-22 בפברואר יש בחירות, פרסום הבחירות ב-2 במרס. לפי הנוסח שאנחנו מתקנים, הם צריכים להגיש את הדוח ב-25 במאי, אבל זה יוצא רק 8 שבועות מתום שנת הכספים שלהם, כי שנת הכספים מסתיימת ב-31 במרס.  

היו"ר מיכאל איתן:

	למה זה מעניין מתי מסתיימת שנת הכספים?


עו"ד קרן ויינשל:

	 כי אז נגמר הדוח. 

יצחק לוי:

	 הוא לא יכול להכין את הדוח לפני סוף שנת הכספים. 

היו"ר מיכאל איתן:

	את רוב העבודה הוא עושה. 

יצחק לוי:

	 אנחנו מבזבזים את הזמן על שבוע  ימים?

היו"ר מיכאל איתן:

	נשאיר את זה כך. 

מי בעד העברת החוק לקריאה שנייה ולקריאה שלישית?

ה צ ב ע ה
בעד – רוב
נגד – אין
נמנעים – אין

	החוק עבר פה אחד. תודה רבה. 



הישיבה ננעלה בשעה 10:45

